Premissa salutacione. Erbare edele gestrenge here, alsz vns dan juwe gestrengeheyde screuen van etlikem soltes, benomliken xx lesten, wandages seligen Hans Cordeshagen, borger to Abo, by vnsem borger wandages seligen Roloff van Floyten gnant in synem kellere solde hir tor stede gehadt hebben &c. sodanes juwer gestrengeheit breff breder vormeldet &c., bogerende der haluen den ersamen her Hermen, juwem cappellan, vnde Hinrick Cordeshagen, gebrodere, erffname des ergenanten seligen Hans Cordeshagen, behulplik to syende, se sodane solt hir tor stede dirlangen mogen etc. Don dar juwen erbaren gestrengeheiden andechtigen up to wetende, dat hir tor stede yn vorleden tiden de ergenanten Hinrick Cordeshagen fulmechtich vmme sodane solt to vorforderende irschenen is vnde hefft mit ordele vnde rechte de yennen, de sodane solt solden vnder syck hebben, angesproken, dar dan beyden parten na clage vnde antwerde, ordelle vnde recht hir tor stede gegeuen hefft, na dem he na doder hant bynnen iare vnde dage hir tor stede nicht irschenen is sodane solt offte gudere to vorforderende vnde to manende; alsz hir eyn Lubeschen recht is, so solde he der wegen des soltes haluen nedderuellich wesen, welkere affsproke vnde rechtes delinge he bygespraket vnde an den ersamen radt to Lubek geschulden hefft, dar personliken mit ouer gesegelt vnde hir weddervmme tor stede inbringende sodane affgesprokene ordell, hir gedelet, dar tor stede confirmeret, beuestiget vnde bestediget is, so dat de ergenante Hinrick Cordeshagen syck des vorbenomeden soltes rechteswyse nicht benalen konde; hir uth juwe gestrengeheyde woll dirkennen mogen, de ergenante her Hermen vnde Hinrick ere klachte vnbeschedeliken vorbringen, gelyck Hinrick vorbenomede de sake, de he suluest rechteswise vorfordert hefft, woll bekant syn vnde ym Lubeschen rechte uth to dregende vnde anders nergende hir tor stede vorborget hefft. Vorhapen hir vmme genszliken to Gode vnde juwen gestrengeheyden, juwe erbarheyde dat nycht uppet nige vorhalen willen laten, dat rechtes wyse gescheyden sy hir tor stede vnde to Lubeschem recht uppe recht to sokende, so juwen gestrengeheiden vntwiffliken woll dirkunt is, in allen rechten vorbaden is. Bidden hir vmme andechtigen juwe erbare gestrengeheyde der haluen den ergenanten her Hermen vnde Hinrick vnderrichtinge don willen, se der haluen gene moye edder vnwillen anstellen, besunderen wes recht is alle tyd touorfolgende, vordenen gare fruntliken vmme de sulue juwe erbare gestrengeheide de Gode dem heren to seligen langen tyden [etc.]